Шорэ Маринэ и тхылъым зэхуешэс
КъБР-м и Къэрал киноконцерт гъэлъэгъуапIэм щекIуэкIащ «Гум къыщIэж псынэ» пшыхь гуапэ. Абы утыку къыщрахьащ Шорэ Маринэ «Си усыгъэхэр» и япэ тхылъыр.
ЩоджэнцIыкIу Алий и цIэр зезыхьэ фондым къызэригъэпэща пшыхь гуапэр иригъэкIуэкIащ тхакIуэ Къудей Фаридэ. Ар къытеувыIащ Маринэ и тхылъыщIэр зылъэIэса куэдым ягу зэрыдыхьам, абы и щыхьэту тхыгъэ гуапэхэр къызэрыIэрыхьэм, республикэм и курыт еджапIэхэм пшыхьхэр зэрыщращIэкIам.
Адэ-анэм, бзэм теухуа и усэхэм къызэхуэсахэм къахуеджащ Шорэ Маринэ икIи къалэмыр къищтэным щIэдзапIэ хуэхъухэм тепсэлъыхьащ. Апхуэдэуи ипхъу Дисанэ цIыкIу и анэм и зы усэ гъэхуауэ къеджащ. Маринэ и псалъэхэр зыщIэлъ уэрэдхэр жаIащ Жылэ Альбинэ, Хьэмырзэ Азэмэт сымэ, нэгъуэщIхэми.
ЩоджэнцIыкIу Алий и цIэр зезыхьэ фондым и тхьэмадэ ЩоджэнцIыкIу Леонид жиIащ лъэпкъ усыгъэм хэлъхьэныгъэ хуэзыщI, зи хъэтI зиIэжхэр къыщыунэхукIэ дэтхэнэ зы адыгэри абы зэрыригушхуэр икIи Шорэ Маринэ хуигъэфэщащ я IуэхущIапIэм къыбгъэдэкI щIыхь тхылъыр.
Апхуэдэу Маринэ псалъэ гуапэхэр хужаIэу пшыхьым къыщыпсэлъащ психологие щIэныгъэхэм я кандидат, КъБКъУ-м психологиемкIэ и кафедрэм и доцент Сэбаншы Ритэ, КъБКъУ-м адыгэбзэмкIэ и егъэджакIуэ Езауэ Мадинэ, «Адыгэ псалъэ» газетым и лэжьакIуэ Къумахуэ Аслъэн сымэ, нэгъуэщIхэри.
КъБР-м и ТхакIуэхэм я зэгухьэныгъэм и унафэщI Беппаев МутIалип зэрыжиIамкIэ, Шорэ Маринэ я зэгухьэныгъэм мыгувэу хагъэхьэнущ.
Пшыхьыр щIэщыгъуэу, гукъинэжу екIуэкIащ. Шорэ Маринэ фIыщIэ псалъэкIэ захуигъэзащ зэхыхьэр зи жэрдэмхэм, абы кърихьэлIахэм, ар зыгъэдэхахэм.
ТЕКIУЖЬ Заретэ.
